b'\n_START_ARTICLE_\nFMS\n_START_PARAGRAPH_\nFMS (Flexible Manufacturing System) tarkoittaa joustavaa valmistusj\xc3\xa4rjestelm\xc3\xa4\xc3\xa4, joka rakentuu automaattisen varaston ymp\xc3\xa4rille sijoitetuista ty\xc3\xb6st\xc3\xb6keskuksista tai muista ty\xc3\xb6laitteista. Erotukseksi yksitt\xc3\xa4isest\xc3\xa4 ty\xc3\xb6st\xc3\xb6koneesta, esimerkiksi levyty\xc3\xb6keskuksesta, johon on liitetty automaattinen kappaleenk\xc3\xa4sittelyj\xc3\xa4rjestelm\xc3\xa4 (FMU - Flexible Manufacturing Unit), FMS-j\xc3\xa4rjestelm\xc3\xa4ss\xc3\xa4 tulisi olla kaksi tai useampia CNC-ohjattuja ty\xc3\xb6st\xc3\xb6koneita, joita palvelee sama varastoautomaatio. FMS-j\xc3\xa4rjestelmi\xc3\xa4 k\xc3\xa4ytet\xc3\xa4\xc3\xa4n metalliteollisuudessa useimmiten sorvattavien ja jyrsitt\xc3\xa4vien kappaleiden valmistuksessa, joiden valmistussarjat ovat pienehk\xc3\xb6j\xc3\xa4, mutta toistuvuus suuri. T\xc3\xa4ll\xc3\xa4 tavalla FMS tukee JOT-tuotantoa. FMS-j\xc3\xa4rjestelm\xc3\xa4\xc3\xa4 pystyt\xc3\xa4\xc3\xa4n ajamaan miehitt\xc3\xa4m\xc3\xa4tt\xc3\xb6m\xc3\xa4n\xc3\xa4. T\xc3\xa4m\xc3\xa4 on t\xc3\xa4rke\xc3\xa4\xc3\xa4 metallikappaleiden ty\xc3\xb6st\xc3\xb6ss\xc3\xa4, jossa lastuamisajat ovat pitki\xc3\xa4. FMS:n avulla saadaan tuotantoaikaan mukaan y\xc3\xb6t ja viikonloput. FMS-j\xc3\xa4rjestelmi\xc3\xa4 on rakennettu Suomessa 1980-luvulta alkaen._NEWLINE_FMS on usein rakennettu korkeavaraston ymp\xc3\xa4rille. Automaattinen hyllyst\xc3\xb6 siirt\xc3\xa4\xc3\xa4 lavoja, joita t\xc3\xa4ss\xc3\xa4 kutsutaan palleteiksi, varastoon odottamaan ty\xc3\xb6st\xc3\xb6\xc3\xa4, ty\xc3\xb6soluun ja ty\xc3\xb6st\xc3\xb6n j\xc3\xa4lkeen takaisin varastoon (tai ulos j\xc3\xa4rjestelm\xc3\xa4st\xc3\xa4). Palletti saattaa kiert\xc3\xa4\xc3\xa4 useammalla ty\xc3\xb6st\xc3\xb6koneella. Valmiit osat menev\xc3\xa4t varastosta kokoonpanoon tai joihinkin viimeistelyty\xc3\xb6vaiheisiin, kuten pintak\xc3\xa4sittelyyn. Koko varastoa ohjaa oma tietokone. Valmistusj\xc3\xa4rjestys perustuu tuotanto-ohjelmaan, joka tehd\xc3\xa4\xc3\xa4n tuotannonohjausj\xc3\xa4rjestelm\xc3\xa4ss\xc3\xa4._NEWLINE_Automaattivarasto tuo palletin ty\xc3\xb6st\xc3\xb6keskukselle. Palletti saattaa menn\xc3\xa4 sellaisenaan ty\xc3\xb6st\xc3\xb6keskukseen, jolloin osat ovat palletilla valmiiksi kiinnitetty (kiinnikett\xc3\xa4 kutsutaan usein jigiksi). Toinen mahdollisuus on, ett\xc3\xa4 teollisuusrobotti ottaa kappaleen palletilta ja panostaa sen ty\xc3\xb6st\xc3\xb6keskukseen. Ty\xc3\xb6st\xc3\xb6keskuksissa on automaattiset ty\xc3\xb6kalujen (terien) vaihtamiseen tarkoitetut j\xc3\xa4rjestelm\xc3\xa4t ja erillinen ty\xc3\xb6kaluvarasto. Ty\xc3\xb6st\xc3\xb6keskuksilla on oma ohjauksensa. Palleteissa on usein yksil\xc3\xb6tunnisteet, esimerkiksi RFID, jota FMS j\xc3\xa4rjestelmiss\xc3\xa4 voidaan kutsua my\xc3\xb6s saattomuistiksi. Ty\xc3\xb6st\xc3\xb6keskus valitsee ajo-ohjelmansa FMS-ohjaukselta saamansa tiedon perusteella. FMS-ohjaus voi tarvittaessa ladata ty\xc3\xb6st\xc3\xb6koneeseen my\xc3\xb6s uusia ajo-ohjelmia, jotka on etuk\xc3\xa4teen tehty CAM-ohjelmilla kappaleiden CAD-kuvien mukaan._NEWLINE_FMS-j\xc3\xa4rjestelm\xc3\xa4 viritet\xc3\xa4\xc3\xa4n yleens\xc3\xa4 jollekin tunnetulle tuoteperheelle ja siin\xc3\xa4 on joustavuudelle rajoitteita kappaleiden koon, painon ja muodon suhteen.'